**4. POTREBA OTKLANJANJA OGRANIČENJA ZA STRANA ULAGANJA**

Snažnije pri­vlačenje stranih investicija u našu zemlju mo­ra po­sta­ti okosni­ca nje­ne buduće eko­nom­ske i raz­voj­ne po­li­ti­ke. Ispunjenje tog cilja neće biti nimalo lak zadatak, pogotovo ako se ima u vidu činjenica da su prema procenama Konferencije Ujedinjenih nacija za trgovinu i razvoj (UNCTAD), strana direktna ulaganja u svetu posle 2008. godine opala za više od 20% zbog finansijske i ekonomske krize. To samo govori o tome da se napori zemalja koje žele da privuku strani kapital u današnjim uslovima moraju dodatno pojačati. U tom smislu, ukazujemo na ograničenja za strana ulaganja u našoj zemlji i potrebu njihovog otklanjanja, kako bi se u Srbiji stvorio povoljniji ambijent za dolazak investitora iz inostranstva.

U Strategiji za privlačenje stranih direktnih investicija naglašava se da postoje četiri osnovne grupe prepreka za SDI u Srbiji:[[1]](#footnote-1)35

1. Zakonodavni problemi

a) Vlasništvo nad gradskim građevinskim zemljištem i drugi problemi u vezi sa zemljištem;

b) Potreba za znatnim poboljšanjem i modernizacijom sudskog sistema;

c) Potreba za sveobuhvatnijim zakonodavnim promenama;

d) Reforma zakonodavstva koje uređuje izgradnju (uređenje zemljišta);

e) Sistem naknada i taksi za korišćenje zemljišta narušava konkurentnost Srbije i stvara nesigurno poslovno okruženje.

2. Ograničeni institucionalni kapaciteti za sprovođenje reformi i za strateško planiranje i marketing

a) Potreba da se sva pitanja vezana za investicije učine prioritetom za sve državne institucije;

b) Potreba da se jačanju kapaciteta za promociju investicija, strateško planiranje i formulisanje državnih politika dodeli prioritetni status;

c) Potreba da se poboljša izdavanje dozvola za izgradnju, odnosno uređenje zemljišta razradom načela jednog šaltera (One-Stop-Shop);

d) Potreba da se pruži podrška privatnom sektoru i obrazovnom sistemu u čitavom procesu reforme.

3. Kašnjenje reformi, neadekvatna infrastruktura i ograničen pristup merama za unapređenje konkurentnosti

a) Potreba da se ubrza proces ekonomskih reformi, uvođenje modernog regulatornog okvira i privatizacija velikih državnih preduzeća;

b) Potreba da se razviju industrijski i tehnološki parkovi;

c) Potreba da se poboljša pristup i smanje troškovi administriranja za akreditaciju, kontrolu kvaliteta, sertifikaciju i pristup ostalim međunarodnim standardima.

4. Potreba za boljim razumevanjem važnosti SDI i izrada programa koji su osetljivi na potrebe investitora i precizno usmerenog nacionalnog programa za promociju investicija.

Oštri uslovi međunarodne konkurencije zahtevaju postojanje modernih i efikasnih država sa stabilnim institucijama. U tom smislu, politička i pravna stabilnost predstavljaju osnov ekonomske stabilnosti svake zemlje i važan element njenog investicionog ambijenta. Strani investitori vrednuju, pre svega, ugled i stabilnost zemlje, a ne samo profite, tržišni potencijal, geografsku poziciju, jeftinu i stručnu radnu snagu, znanje i infrastrukturu. Rukovođeni profitnom motivacijom, oni ispoljavaju veliki stepen opreznosti prilikom svakog investicionog angažmana i veoma pažljivo biraju lokacije na kojima će plasirati svoj kapital.

Uticaj političkih prilika na investiciono angažovanje stranih ulagača je posebno veliki u zemljama u tranziciji. Strah od naglih političkih zaokreta koji mogu biti usmereni u pravcu radikalne promene relevantnih propisa i kočenja ukupnih reformi u velikoj meri determiniše odnos stranih investitora prema zemlji potencijalnom domaćinu ulaganja. Iz tog razloga, strani ulagači visoko vrednuju postojanje političke stabilnosti zemlje domaćina SDI koja se ogleda u sigurnosti zagarantovanih imovinskih prava, stabilnosti i predvidivosti pravnih propisa i vladinih mera, pouzdanosti pravosuđa, uspešnosti borbe sa kriminalom i korupcijom i slično.[[2]](#footnote-2)36

Iako je reintegracija naše zemlje u međunarodno okruženje značajno doprinela jačanju njenog političkog rejtinga, uslov političke stabilnosti kao elementarne pretpostavke stabilne investicione klime, još uvek nije u potpunosti ispunjen. Nestabilno političko okruženje unutar Srbije je uglavnom rezultat značajnih tenzija u vezi rešavanja pitanja statusa Kosova i Metohije, stranačkih političkih previranja i sukoba, delovanja organizovanog kriminala i sl.

Nedostatak efikasnog pravnog sistema i političke sigurnosti su dugo godina bili najvažniji ograničavajući faktori privlačenja stranih investicija u našu zemlju. Međutim, za razliku od prethodnog perioda, sada je birokratija veoma veliki problem.[[3]](#footnote-3)37

Za investitore je važno postojanje stabilnog političkog i ekonomskog okruženja, izvesnost u poslovanju, ali i jednostavne procedure za otpočinjanje proizvodnje. Koliko će Srbija ubuduće privući stranih investicija umnogome zavisi od brzine kojom se budu otklanjale administrativne barijere – pojednostavile procedure i povećala efikasnost administracije. U tom smislu, veoma je važno ubrzati postupak dobijanja građevinskih dozvola. Do sada je ovaj proces bio izuzetno dug. Po analizama Svetske banke, Srbija je u tom pogledu gotovo na dnu svetske rang-liste.

Među našim opštinama i gradovima postoje postoje velike razlike u brzini i kvalitetu realizacije dozvola za ulaganja. Opštine, u kojima je procedura izdavanja neophodnih dozvola za ulaganje jednostavnija i efikasnija, privlače veći broj stranih investitora. U tom smislu se posebno su se isticale opštine: Inđija, Loznica, Kragujevac, Pirot, Šabac, Lapovo.

Novi Zakon o uređenju prostora i izgradnji, koji bi trebalo da značajno pojednostavi proceduru izdavanja dozvola, kao i broj prostornih i urbanističkih planova koje opština mora da donese, uvede nove kaznene mere za lokalne samouprave koje ne izdaju dozvole i planove u roku, značajno može uticati na poboljšanje konkurentnosti naše zemlje za strana ulaganja. Realizacija stranih investicija zavisi i od efiksnog poslovanja javnih preduzeća koja su uključena u proces izdavanja određenih dozvola za priključke za struju, gas, telefon, vodu i sl. Korupcija pri izdavanju potrebnih dozvola, takođe je jedan od problema sa kojim se susreću strani investitori.

Efikasne opštine čiji predstavnici razmišljaju na tržišni način dobro su prepoznale i problem skupog zemljišta i skupog uređenja građevinskoh zemljišta sa kojim se suočavaju strani investitori u našoj zemlji. Neke opštine čak daju besplatno zemljište ili zemljište nude po niskoj ceni, ukoliko investitori ispune određene uslove.

Nedovoljna atraktivnost Srbije za strana ulaganja je dobrim delom posledica i odsustva pravih informacija o mogućnostima za investiranje u našu zemlju. Veliki broj investitora i ne zna da imamo poseban Sporazum o slobodnoj trgovini sa Ruskom Federacijom, da imamo takav ugovor i sa Turskom, Belorusijom, kao i preferencijalni status u trgovanju sa Evropskom unijom i SAD. Radi pri­vla­če­nja SDI po­treb­no je spro­vo­di­ti znat­no agre­siv­ni­ju stra­te­gi­ju pro­mo­vi­sa­nja Sr­bi­je kao atrak­tiv­ne lo­ka­ci­je za stra­na ula­ga­nja. Ima­ju­ći u vi­du či­nje­ni­cu da se ulo­ga dr­ža­ve u pri­vla­če­nju SDI u da­na­šnjim uslo­vi­ma pot­pu­no me­nja, ona mo­ra per­ma­nent­no či­ni­ti na­po­re u prav­cu pro­mo­vi­sa­nja po­ten­ci­jal­nih in­ve­sti­ci­o­nih mo­guć­no­sti ze­mlje i po­di­za­nja ni­voa uslu­ga po­ten­ci­jal­nim stra­nim in­ve­sti­to­ri­ma.

Istraživanje o investicionoj klimi u Srbiji koje je finansirala Američka agencija za međunarodni razvoj (USAID), a koje je obuhvatilo 132 kompanije, pokazalo je da 96% stranih investitora ne žali što je plasiralo svoj kapital u našoj zemlji. Malo pažljivija analiza prikazuje donekle drugačiju sliku. Jedan od prvih zaključaka istraživanja tiče se dužine procesa investiranja. U proseku, u Srbiji prođe skoro 8 meseci od momenta kada investitor donese odluku da uloži svoj kapital do realizacije investicije i otpočinjanja poslovanja, dok je investitorima u drugim zemljama bilo potrebno samo 2 meseca. Najčešće pomenut izvor informacija o poslovanju u Srbiji jesu poslovni kontakti (63%) privatne prirode. Oko 25% investitora je navelo da je koristilo lokalnu samoupravu kao izvor informacija, pa tek onda slede državni organi i institucije (24%). Investitori koji su se odlučili za neku drugu zemlju dali su značajno drugačije odgovore na isto pitanje. Možemo zaključiti da Srbija nije učinila mnogo da se predstavi kao privlačna investiciona destinacija.

Prema navedenom istraživanju, najveći nedostaci investicionog ambijenta Srbije su pravne, administrativne i regulatorne prepreke osnivanju i funkcionisanju poslovanja (63%), ekonomska i tržišna nestabilnost (43%), te politička nestabilnost (29%). S druge strane, kao najveću prednost ulaganja u Srbiji, investitori su mahom navodili to da već poznaju srpsko tržište (60%). Istraživanje pokazuje se da je geografski položaj Srbije investitorima najznačajniji faktor, a za njim slede dostupnost kvalitetne radne snage i dostupnost sirovina.

Investitori su predložili korake koje bi Srbija trebalo da preduzme kako bi unapredila svoju investicionu klimu. Oni investitori koji su uložili kapital u srpsku privredu smatraju da bi centralna vlast trebalo, pre svega, da pojednostavi i ubrza administrativne procedure (46%), učvrsti političku i ekonomsku stabilnost (25%), zatim da unapredi pravni okvir i poslovnu klimu (15%), reši pitanja vlasništva nad zemljištem (8%). Investitori koji su se odlučili da ulože svoj kapital u drugim zemljama smatraju da bi srpske vlasti, pre svega, morale da postignu viši nivo političke i ekonomske stabilnosti (60%), te da se odlučnije suprotstave korupciji (40%). Što se opštinskog nivoa tiče, uzorak investitora u Srbiji ukazuje na to da bi se investiciona klima dala poboljšati time što bi lokalna samouprava ubrzala i pojednostavila administrativne procedure (33%) i poboljšala lokalnu infrastrukturu (20%).

Strategijom podsticanja i razvoja stranih ulaganja utvrđene su aktivnosti usmerene ka unapređenju poslovnog okruženja u našoj zemlji, obezbeđenju olakšica i podrške u cilju privlačenja stranih ulaganja i povećanja izvoza. Akcioni plan za otklanjanje administrativnih prepreka za strana ulaganja, obuhvata neophodne aktivnosti u okviru sledećih oblasti: osnivanje preduzeća sa stranim ulogom; razvoj infrastrukture; rad preduzeća; reforma državne uprave i reforma sudstva i ostale sistemske mere. U cilju povećanja broja i vrednosti novih ulaganja u proizvodne sektore privrede neophodno je:[[4]](#footnote-4)38

1) u oblasti osnivanja preduzeća sa stranim ulogom:

-Obezbediti usaglašavanje propisa sa EU, obezbediti dostupnost informacija o uslovima i potrebnoj dokumentaciji, olakšati postupak prelaska državne granice i odobravanje boravka stranim državljanima;

- Koordinarati potupak obezbeđivanja potrebne dokumentacije za otpočinjanje privredne aktivnosti;

-Obezbediti zaštitu intelektualne svojine.

2) u oblasti razvoja infrastrukture:

-Omogućiti sticanje prava svojine na građevinskom zemljištu i privatnim vlasnicima, uključujući i strane državljane;

-Zakonski urediti postupak davanja u zakup zemljišta u državnoj svojini;

-Obezbediti pravnu sigurnost i pouzdanost javne evidencije nepokretnosti. Pospešiti privatnu inicijativu kod upisa u katastar, premera i obeležavanja;

-Izraditi urbanističke planove i pojednostaviti postupak dobijanja građevinskih dozvola;

-Osnovati industrijske parkove;

-Obezbediti efikasne komunalne usluge po odgovarajućoj ceni, ulazak privatnog kapitala u oblast javnih preduzeća kroz ukidanje monopola javnih komunalnih preduzeća;

-Obezbediti bržu integraciju obrazovnog sistema u savremeni evropski obrazovni prostor, obezbediti stručne veštine i znanja koji su u skladu sa zahtevima stranih ulagača i savremenog poslovanja.

3) u oblasti rada preduzeća:

-Uspostaviti jasan i jednostavan fiskalni sistem, sa minimumom različitih dažbina i različitih stopa, uz sprovođenje fiskalne decentralizacije;

-Razmotriti uvođenje poreskih podsticaja za odgovorno ponašanje prema životnoj sredini, za ulaganja u istraživanje i razvoj, kao i za ulaganja u obuku zaposlenih, a eventualno i za otvaranje industrijskih parkova;

-Utvrditi i proglasiti nerazvijena područja, jer na njih upućuju pravila o poreskim podsticajima određena poreskim zakonima;

-Pojednostaviti carinsku proceduru i sadržaj carinskih dokumentata. Nastaviti sa snižavanjem carina, a necarinske barijere treba potpuno ukinuti;

-Službu carine i inspekcije organizovati u skladu sa standardima EU, gde svaka služba ima jasno određene aktivnosti, bez preklapanja nadležnosti, sa ciljem zaštite života i zdravlja ljudi, interesa potrošača i ukupnog interesa Republike Srbije u nastupu na međunarodnom tržištu;

-Sistem standardizacije i akreditacije bazirati na novim zakonima infrastrukture kvaliteta, usklađenim sa pravilima EU i STO;

-Unaprediti pravni okvir u oblasti organske poljoprivrede;

-Uspostaviti neophodni zakonski okvir za zaštitu čovekove okoline, kao i za pravljanje svim vrstama otpada, potpuno usklađenog sa odgovarajućim pravilima EU.

4) u oblasti reforme državne uprave, reforme sudstva i ostalih sistemskih mera

-Nastaviti sa realizacijom Akcionog plana za sprovođenje reforme državne uprave u cilju povećanja odgovornosti i efikasnosti državne uprave i lokalne samouprave, čime bi se stvorili uslovi da opštine i gradovi, odnosno njihovi nadležni organi preuzmu aktivnu, ulogu i u oblasti podsticanja stranih ulaganja u privredu;

-Nastaviti reformu sudstva - uspostavljanje efikasnog sudskog sistema i dosledna primena propisa, pored povećanja ekonomskih sloboda, ključni je uslov za veća privatna ulaganja.

**5. PERSPEKTIVE ZA STRANA ULAGANJA**

Imajući u vidu činjenicu da SDI predstavljaju važno sredstvo ekonomskog oporavka i daljeg razvoja srpske privrede, strategija priliva stranog kapitala mora postati okosnica njene ekonomske i razvojne politike. U tom cilju od izuzetne važnosti je definisanje prioritetnih grana i oblasti za ulaganja stranog kapitala, kao i utvrđivanje najpoželjnijih oblika tog priliva. Nacionalna strategija priliva stranog kapitala treba da opredeli vrstu potrebnih stranih investicija, kao i privredne oblasti koje treba razvijati.

Komparativne prednosti naše zemlje uslovljavaju izbor privrednih grana koje Srbija treba da razvija i u okviru kojih se na najbolji način mogu realizovati strana investiciona ulaganja. Osnovni pravac strategije privlačenja stranog kapitala mora, dakle, biti okrenut ka onim privrednim oblastima u kojima se na najbolji način mogu iskoristiti naše prednosti, od kojih se posebno ističu sledeće:[[5]](#footnote-5)39

- geografski i strateški položaj - koji treba bolje iskoristiti,

- kvalifikovanost i niski troškovi radne snage,

- veličina i povezanost domaćeg tržišta sa drugim tržištima,

- prirodna bogatstva i dr.

Od posebnog je značaja činjenica da je Srbija u jednom dugom istorijskom periodu bila prisutna na tržištima drugih evropskih zemalja, što u svakom slučaju može biti u funkciji ponovnog uspostavljanja prekinutih veza.

Infrastrukturna ulaganja su posebno važna za srpsku privredu, s obzirom da mogu stvoriti uslove za ulaganja i u ostale sektore, čime bi nerazvijenost fizičke infrastrukture kao bitno ograničenje za strane investicione poduhvate bilo otklonjeno. U ovom kontekstu, posebno treba afirmisati privlačenje stranog kapitala kroz koncesione aranžmane. Novim Zakonom o koncesijama se značajno pojednostavljuje procedura za davanje koncesija u cilju prikupljanja neophodnih finansijskih sredstava i opreme za obnovu i rekonstrukciju privrede. Srpska privreda može ponuditi koncesije u sledećim oblastima: autoputevi, železničke pruge, rudnici, banjski i planinski turistički kapaciteti, i dr.

Metalni i hemijski kompleks srpske privrede, takođe predstavlja njenu investicionu šansu, s tim da je u ovoj oblasti potrebno odrediti izbor onih oblasti koje mogu biti konkurentne u okvirima regionalnog tržišta. Metaloprerađivačka industrija, nekada značajni izvoznik, u današnjim uslovima ima velike probleme u izvoznoj realizaciji, pa bi strukturne promene u ovoj oblasti u sklopu priliva SDI mogle značajno doprineti ponovnom oživljavanju izvoznih aktivnosti.

Oblast telekomunikacija, u kojoj lokalno tržište u presudnoj meri determiniše interese i poslovne odluke stranih investitora, već je privukla značajna strana ulaganja, ali i dalje ostaje kao značajna investiciona šansa srpske privrede.

Poljoprivreda i turizam, takođe predstavljaju značajne sektore interesa stranih ulagača. S obzirom na postojanje velikih problema u finansiranju poljoprivrede, koja je nedovoljno razvijena i ne raspolaže sopstvenim kapitalom, strana ulaganja u ovu oblast predstavljaju najbolju solucuju za našu privredu. Strani partneri posebno interesovanje pokazuju za finansiranje onih proizvoda koji se kvalitetno ne mogu proizvoditi u njihovim zemljama: specijalni malotonažni, visokovredni proizvodi, i to oni koji imaju certifikat o zdravstveno bezbednoj hrani. Turizam kao privredna delatnost u današnjim uslovima doživljava pravi procvat i kao takav predstavlja poseban izazov za zemlje koje u izvozu turističkih usluga vide jednu od značajnih šansi za ubrzavanje privrednog rasta. Srbija pripada grupi zemalja u tranziciji koje se suočavaju sa brojnim ekonomskim teškoćama u čijem prevazilaženju razvoj inostranog turizma pruža velike mogućnosti. Prirodna bogatstva naše zemlje i povoljan geografski položaj mogu biti dragocena prednost za značajnije uključivanje stranih investitora u sferi turističke delatnosti. Intenziviranje stranih investicionih aktivnosti u turističkoj oblasti Srbije podrazumeva sledeće prednosti: izgradnju novih savremenih kapaciteta i osavremenjavanje postojećih turističkih objekata, primenu savremene informacione tehnologije i uključivanje u globalne distributivne sisteme, inoviranje promotivnih aktivnosti, afirmisanje savremenih koncepata marketinga i menadžmenta u turizmu i podizanje nivoa kvaliteta kompleksnih turističkih usluga u skladu sa zahtevima i kritetijumima svetskog tržišta.

Kvalifikovanost i niski troškovi radne snage predstavljaju nacionalne prednosti koje se mogu iskoristiti za privlačenje stranih investicija u tekstilnu industriju i industriju odeće. Reč je dakle o radno intenzivnim granama u kojima dolaze do izražaja konkurentske prednosti srpske privrede vezane za radnu snagu. Nacionalna strategija priliva stranog kapitala mora da respektuje tj. favorizuje konkurentne privredne grane čije se prednosti ne zasnivaju samo na kvalifikovanoj radnoj snazi i obilju prirodnih bogatstava, već i na tradiciji u proizvodnji određenih roba i usluga. U tom smislu, atraktivne privredne grane za strana ulaganja postaju proizvodnja odeće, obuće, nameštaja, nakita, pića i sl.[[6]](#footnote-6)40

Agencija za strana ulaganja i promociju izvoza (SIEPA), kao prednosti koje Srbija pruža stranim ulagačima navodi:

-strateško pozicioniranje na tržištima Evrope i Azije i bliskog istoka;

*- duty free* pristup slobodnoj trgovinskoj zoni u jugoistočnoj Evropi sa 60 miliona potrošača;

- jedina zemlja van ZND koja je potpisala sporazum o slobodnoj trgovini sa Ruskom federacijom;

- veća fleksibilnost i prednosti za investiranje;

- najniža poreska stopa na profit preduzeća u Evropi;

- obrazovana i jeftina radna snaga;

- najveći procenat stanovnika koji govore engleski jezik u jugoistočnoj i centralnoj Evropi.

Kada je reč o najznačajnijim grupacijama stranih ulagača koji se mogu očekivati u Srbiji, svakako da pažnju treba usmeriti ka dosadašnjim tradicionalnim evropskim partnerima. Iskustva stečena međusobnom ekonomskom saradnjom u nekom ranijem periodu, mogu biti dobra osnova i za buduće zajedničke poslovne aranžmane. Investitori iz Rusije, Kine i drugih vanevropskih zemalja, takođe predstavljaju investicionu šansu u budućnosti.

Bivše socijalističke zemlje sa kojima se graničimo takođe predstavljaju važne potencijalne ulagače, kako zbog geografske blizine, tako i zbog toga što se radi o zemljama koje već imaju značajna iskustva sa tržišnim funkcionisanjem svojih privreda. U ovom kontekstu, poseban značaj imaju i zemlje nekadašnje članice zajedničke države - SFRJ. Smanjenje političkih tenzija i brojne veze ekonomskih subjekata koji su ne tako davno funkcionisali u okvirima jedinstvenog privrednog prostora, pružaju mogućnosti za aktivnije ekonomsko povezivanje i značajnije investiciono angažovanje.

Mobilisanje kapitala i ekonomskih potencijala srpskih državljana na radu u inostranstvu takođe može predstavljati važan izvor finansiranja razvojnih potreba naše privrede. U tom pogledu dragocena mogu biti iskustva Grčke koja je zahvaljujući svojoj dijaspori (grčkim kompanijama i pojedincima) tokom devedesetih godina upetostručila izvoz u druge balkanske zemlje. Sigirno je da u cilju postizanja sličnih rezultata moramo odustati od dugo vremena prisutnih pretpostavki ga će patriotske pobude naših građana iz inostranstva biti osnovni motiv za njihova investiciona ulaganja. Za postizanje uspeha na ovom planu, treba, pre svega, stvoriti stabilan institucionalni ambijent, koji uz efikasniji rad diplomatsko-konzularnih predstavništava u inostranstvu, može animirati srpsku dijasporu za intenzivnije poslovno delovanje u Republici Srbiji.

Osim privlačenja velikih globalnih organizacija koje donose pojedinačno veći kapital, interes srpske ekonomije mora biti vezan i za mala i srednja preduzeća koja su spremnija na preduzetnički rizik i koja manje vode računa o ekonomskim i političkim ograničenjima.

U cilju privlačenja SDI potrebno je sprovoditi i znatno agresivniju strategiju promovisanja Srbije kao atraktivne lokacije za strana ulaganja. Imajući u vidu činjenicu da se uloga države u privlačenju SDI u današnjim uslovima potpuno menja, ona mora permanentno činiti napore u pravcu promovisanja potencijalnih investicionih mogućnosti zemlje i podizanja nivoa usluga potencijalnim stranim investitorima. U tom cilju, država posredstvom svojih mehanizama mora preduzimati promotivne aktivnosti sa osnovnim zadatkom da:

- pruži kompletan paket usluga potencijalnim stranim investitorima koji sadrži analizu našeg poslovnog okruženja, kao i analizu i pregled stanja u posebnim sektorima naše ekonomije;

- obezbedi različita upustva i materijale koji olakšavaju proces osnivanja stranih preduzeća u Srbiji;

- pruži mogućnost organizovanja sastanaka između zainteresovanih investitora sa domaćim menadžerima i lokalnim vlastima i dr.

Imajući u vidu značaj stranih direktnih investicija za privredni za razvoj nacionalne ekonomije, na kraju zaključujemo da strani kapital nedvosmisleno predstavlja veoma važno sredstvo njenog oporavka. U cilju obezbeđenja njegovog uspešnijeg privlačenje u budućnosti potrebno je što brže otkloniti postojeće barijere i ograničenja i preduzimati mere u pravcu: eliminisanja političkog rizika, stvaranja predvidivih uslova poslovanja, bržeg sprovođenja započetih ekonomskih promena, daljeg uključivanje zemlje u međunarodne finansijske i političke organizacije i dr. U suprotnom, strani ulagači bi nastavili sa opreznim tretmanom Srbije kao neatraktivnog i visoko rizičnog područja za investiranje, što bi za našu privredu moglo imati krajnje negativne posledice.

1. 35 Begović B., Mijatović B., Paunović M., Popović D., Grinfild strane direktne investicije u Srbiji, Centar za liberalno-demokratske studije, Beograd, 2008., str. 82. [↑](#footnote-ref-1)
2. 36 Đurić D., Strategija i efekti reformi u srbiji, Ekonomski anali, Temarski broj, Beograd, april 2004., str. 397. [↑](#footnote-ref-2)
3. 37 Iako, na primer, imamo stimulativan poreski sistem, tu prednost nedovoljno koristimo zbog prevelikog poreskog administriranja. [↑](#footnote-ref-3)
4. 38 Nacionalna strategija privrednog razvoja Republike Srbije od 2006. do 2012. godine, Vlada Republike Srbije, str. 80-81. [↑](#footnote-ref-4)
5. 39 Đurić D., Ekonomska tranzicija u Srbiji 2001-2005. – Rezultati, strategije, perspektive, Ekonomski anali, Tematski broj, Beograd, april 2006., str. 284. [↑](#footnote-ref-5)
6. 40 Đurić, D., Investicioni gep, Ekonomska politika, broj 2815, Beograd, 2006., str. 17. [↑](#footnote-ref-6)